|  |  |  |
| --- | --- | --- |
| Censorformænd | |  |
| REFERAT | | 8. november 2016 |
| Forum | Årsmøde med censorformandskaber |  |
| Mødedato: | 28. september 2016. 15:00 – 17:30 |  |
| Sted: | 15b-0-007, KUA |  |

Dagsorden:

1. Velkomst og præsentation: *15.00-15:15*
2. Orientering om censorudvalget; ved prodekan for uddannelse Jens Erik Mogensen: *15:15-15:45*
3. Fælles afrapporteringsskema for censorformandskaber; drøftelse af udkast til fælles skabelon for KU, AU, AAU, SDU og RUC: *15:45-16:10*
4. Det fremtidige uddannelseslandskab ved fakultetet; ved prodekan for uddannelse Jens Erik Mogensen; *16:10-16:35*
5. Ændrede regler om studiefremdrift; orientering om nye fælles regler for KU; ved prodekan for uddannelse Jens Erik Mogensen; *16:35-17:00*
6. Evt.: *17:00-17:30*

Jeg vil henlede jeres opmærksomhed på de ændrede regler om censur i udkast til den nye eksamensbekendtgørelse (§ 53 og § 58, stk. 5).

Vedhæftede bilag: Indstilling om fælles skema, bilag 1 og udkast til skema bilag 2.

Jens Erik Mogensen

Prodekan for uddannelse

**Ad 1:**

Prodekan Jens Erik Mogensen bød velkommen og derefter var der en præsentationsrunde.

Liste over fremmødte er vedhæftet mailen med referatet fra årsmødet.

**Ad 2:**

**Censorudvalget**

Jens Erik Mogensen berettede om arbejdet i udvalget. Der har været stor mødeaktivitet og en studietur til England. Udvalget skulle have afleveret sin rapport i august, men afleveringen er blevet udsat til december 2016.

Udvalget er endnu ikke klar med sin rapport, men vil arbejde videre de næste par måneder. Indtil nu har udvalget set på andre landes censurformer, og mange har været hørt, herunder Akkrediteringsinstitutionen (AI), rektorer og studerende. Censorudvalget har også set på det organisatoriske ved censorinstitutionen fx Styrelsens rolle og universiteternes rolle.

AI har foreslået, at censuren afskaffes, idet kvalitetssikringen ligger under akkrediteringsinstitutionen. Censorudvalget er dog opmærksomt på censorkorpsenes rolle i forhold til bedømmelsen af de individuelle studerendes præstationer – en rolle, som AI jo ikke varetager.

Måske kunne man forestille sig, at det er institutionerne selv, der beslutter, hvor megen censur der skal være, og hvor store censorkorpsene skal være. Man kunne overveje, om 1/3-reglen med ekstern censur skal opretholdes, og om området burde være mindre regelbelagt fra centralt hold. Desuden kunne man overveje, om antallet af censorkorps er den rigtige, da størrelsen p.t. er meget uens.

Studieturen til England viste et helt anderledes system, idet man her anvender helhedscensur, hvor hele uddannelsen bedømmes, og der tages stikprøver for karakterniveauet. Man kan så dykke ned i det, der ser underligt ud. Der foretages dog ikke censur af de individuelle præstationer.

Når udvalgets indstillinger er færdige, vil rapporten blive forelagt ministeren (Ulla Tørnæs) til politisk beslutning.

Man kan læse mere om Ministeriets censorudvalg på Ministeriets hjemmeside: <http://ufm.dk/uddannelse-og-institutioner/rad-naevn-og-udvalg/censorudvalget>

**Ad 3:**

Det fremgår af eksamensbekendtgørelsen, at censorformandskaberne skal medvirke til kvalitetssikring af uddannelsernes prøve- og eksamenssystem. Universiteterne har derfor udarbejdet udkast til et fælles indberetningsskema, så det sikres, at der faktisk sker en sikring af dette.

Der foreslås et fælles årshjul med fælles indberetningsfrister.

Censorformændene tilsluttede sig fristerne og indberetningsskemaet. Ny fælles frist for at indsende årsberetninger er **den 1. marts.**

Der var et stort ønske om, at universiteterne også udvikler et elektronisk indberetningsskema til censorerne, som censorformændene kan sende ud til disse. Der var også et ønske om at sikre en høj besvarelsesprocent blandt censorerne, men ingen løsning herpå. Censorformændene bemærkede, at karakterstatistikker kun har værdi, hvis alle institutioner udarbejder sådanne.

Tilbagemeldinger fra gruppearbejdet om det foreslåede skema sendes til Ea Feldfos eller Annette Moe.

**Ad 4:**

Det Humanistiske Fakultet har været og er hårdt ramt økonomisk. Det samlede reduktionsmål for fakultetet hen imod 2019 er ca. 150 millioner kr.

86 årsværk er frivilligt fratrådt eller blevet afskediget i starten af 2016. Der har været flest frivillige fratrædelser, og det har berørt både VIP og TAP personale. De tilbageblevne kan ikke løfte det samme med så stort frafald.

Følgende uddannelser er blevet lukket på fakultetet: Finsk, Indologi, Tibetansk, Thai og Indonesisk.

Det er gået ud over den sproglige fagbredde. På landsplan er vi eksempelvis gået fra 92 til 53 sproguddannelser, dvs. en reduktion på ca. 40 %. I stedet for at lukke flere sprogfag er hensigten at lave nogle sammenlægninger af uddannelser med specialiseringsspor, så sprogene og sprogfærdighederne bliver bibeholdt. Man vil desuden arbejde for at få lavet et bedre arbejdsmarkedsmatch på sproguddannelserne.

Næste reduktionsrunde frem mod i 2019 lyder på minimum 60 mio. kr.

Fakultetet har ingen planer om at lukke flere uddannelser, selvom lukning af uddannelser også kan ske ved at akkrediteringsinstitutionen nedlægger uddannelser.

Fakultetet vil se på, om der kan indhentes noget ved blandt andet at nedlægge flere lejemål. Man vil også se på, om administrationen kan effektiviseres yderligere. Der skal ryddes op i tilvalgsområdet og eventuelt være reduceret valgfrihed på kandidatområdet. Eksamen og censur er også områder, der skal kigges nærmere på. Der skal blandt andet ses på vores prøveformer og 1/3-reglen.

Frafaldet er stort på fakultetet, og man vil derfor også se på, hvad der kan hentes på det område.

Typer af frafald:

* Førsteårsfrafaldet betyder meget, og derfor er der her en målrettet indsats.
* Overgangen mellem BA og KA.
* Initialfrafaldet. Det er svært at følge op på. Vi har nu en studiestartsprøve til monitorere dette, så det nås inden 1. oktober. Prøven uden ekstern censur.
* Frafald på første år af KA uddannelserne. Studerende har søgt ind på flere uddannelser og melder ikke fra. Vi ønsker at få lov til at udmelde dem, der aldrig dukker op.

TEACH – fakultetets pædagogiske center – kigger allerede på, hvordan vi kan ændre frafaldet.

SFR 1 var dyr - især på grund af tvangstilmelding til eksamen, som nu er ophævet. De studerende kan nu selv bestemme, om de vil op til ordinær eller reeksamen. Vi skal i stedet til at monitorere studieaktiviteten.

SFR har ændret studieadfærden radikalt blandt andet med indleverede specialer, som er steget markant.

**Ad 5:**

Annette Moe fortalte om 12-mandsudvalgets anbefalinger til SFR version 2.

Tvangstilmeldingen er ophævet, men vi må godt yde tilmeldingsservice. På fakultetet er det besluttet, at vi tilmelder til de obligatoriske kurser på BA uddannelserne.

De studerende kan selv afmelde sig eksamen, og de har selv ansvar for at tilmelde sig prøver.

De studerende må selv vælge, om de vil tilmelde sig ordinær eller syge- omprøve. Det er administrativt tungt, da vi har syge-omprøver, hvor prøveformen er anderledes end prøveformen ved den ordinære eksamen.

Den maximale studietid for alle studerende er normeret tid + et år.

Suppleringsregler er genindført, men dimensioneringen lukker det i praksis, da det ikke er muligt grundet antal pladser, så der er kun plads til retskravsbachelorer.

De studerende på KU har fortsat seks måneder til specialet. Da uddannelsen skal være afsluttet 22 måneder efter studiestart 1.9. vil det principielt betyde, at specialer skal indleveres senest 15. maj, da resultatet skal foreligge 30. juni. KU har endnu ikke fastlagt fælles frister, men disse vil komme med virkning for studieåret 2017.

**Kommentarer fra censorformænd:**

Censorkorpsene bliver pressede nu, hvor der afleveres så mange specialer samtidig pga. bekendtgørelseskrav. Religions censorkorps er i den forbindelse gået i gang med at beskikke flere censorer for at løse problematikken.

Det blev påpeget, at det er et stort problem at få censorer til reeksamen ved store reeksamensterminer.

Der blev udtrykt ønske om fælles censornormer på landsplan. Normerne for små eksamensopgaver er ofte for lidt, men samtidig har Det Humanistiske Fakultet en høj norm for specialer, som er bibeholdt, selvom udtalelsen er bortfaldet.

Mange censorer har svært ved at finde oplysninger om censornormerne. De forefindes dog på censorportalen [www.censorportal.hum.ku.dk](http://www.censorportal.hum.ku.dk).

**Ad 6:**

**Kommentarer ændrede regler om censur i udkast til den nye eksamensbekendtgørelse (§ 53 og § 58, stk. 5).**

Flere censorformænd påpegede, at det er svært at håndhæve inhabilitet i store censorkorps, da censorerne ofte ikke får meldt tilbage om deres ansættelsesforhold.   
Fremover skal censorformændene formidle klarere til censorerne, at de selv har pligt til at indmelde ansættelsesforhold, når de ændrer sig.

De små korps har svært ved at leve op til de ændrede regler.

Morten Tang Petersen nævnte som tillæg til de ændrede regler i den nye eksamensbekendtgørelse, at bestemmelserne for, hvornår reeksamen skal afholdes, er faldet ud af bekendtgørelsen.